钦定古今图书集成/明伦汇编/官常典/第214卷 > 韩延徽
## 钦定古今图书集成/明伦汇编/官常典/第214卷 > 韩延徽

按《辽史》本传：“延徽字藏明，幽州女次人。父梦殷，累官
蓟、儒、顺三州刺史。延徽少英特，燕帅刘仁恭奇之，召
为幽都府文学、平州录事参军，同冯道祗候院，授幽
州观察度支使。后守光为帅，延徽来聘，太祖怒其不
屈，留之述律。后谏曰：‘彼秉节弗挠，贤者也，奈何困辱
之’？太祖召与语，合上意，命参军事，攻党项、室韦服诸”
部落，延徽之筹居多。乃请树城郭，分市里，以居汉人
之降者，又为定配偶，教垦艺，以生养之，以故逃亡者
少。居久之，慨然怀其乡里，赋诗见意，遂亡归唐。已而
与他将王缄有隙，惧及难，乃省亲幽州，匿故人王德
明舍。德明问其所适，延徽曰：“吾将复走契丹。”德明不
以为然，延徽笑曰：“彼失我如失左右手，其见我必喜。”
既至，太祖问故，延徽曰：“忘亲非孝，弃君非忠。臣虽挺
身逃，臣心在陛下。臣是以复来。”上大悦，赐名曰《匣列》。
《匣列》，辽言复来也。即命为守，政事令、崇文馆大学士，
中外事悉令参决。天赞四年，从征渤海，大諲譔乞降。
既而复叛，与诸将破其城，以功拜左仆射。又与康默
记攻长岭府，拔之。师还，太祖崩，哀动左右。太宗朝，封
鲁国公，仍为政事令。使晋还，改南京三司使。世宗朝，
迁南府宰相。建政事省，设张理具，称尽力吏。天禄三
年六月，河东使请行册礼，帝召延徽定其制。延徽奏
一遵太宗册晋帝礼，从之。应历中致事。子德枢镇东
平，诏许每岁东归省。九年，卒，年七十八。上闻震悼，赠
尚书令，葬幽州之鲁郭。世为崇文令。公初，延徽南奔，
太祖梦白鹤自帐中出，比还，复入帐中，诘旦谓侍臣
曰：“延徽至矣。”已而果然。太祖初元，庶事草创，凡营都
邑，建宫殿，正君臣，定名分，法度井井，延徽力也。为佐
命功臣之一子德枢，年甫十五，太宗见之，谓延徽曰：
“是儿卿家之福，朕国之宝，真英物也。”未冠，守左羽林
大将军，迁特进、太尉。时汉人降与转徙者，多寓东平，
丁岁菑饥，馑疾疠，德枢请往抚字之。授辽兴军节度
使。下车整纷剔蠹，恩喣信孚，劝农桑，兴教化，期月民
获苏息。入为南院宣徽使，遥授天平军节度使、平滦
营三州管内观察处置等使、门下平章事。已而加开
府仪同三司，行侍中，封赵国公，保宁元年卒。孙绍勋、
绍芳。绍芳，重熙间参知政事，加兼侍中。时廷议征李
元昊，力谏不听，出为广德军节度使。闻败，呕血卒。孙
资让，寿隆初拜中书侍郎、平章事。会宋徽宗嗣位，遣
使来报，有司按籍，有《登宝位》文，坐是出为崇义军节
度使，改镇辽兴，卒。